惜梅
作者：陳棣
朝代：宋

paragraphs: 朔雪沒寒蕪，嚴威等羣木。
東君惜江梅，先與借微燠。
造物逞新奇，亭亭付幽獨。
天然氷雪姿，不許鉛華凟。
疎影浸澄波，斜枝度修竹。
奇標含春容，清致漫山腹。
夜月耿扶踈，寒風來馥鬰。
素艷等瓊瑶，真香笑蘭菊。
昨宵風雨顛，遺英滿平陸。
憑誰望蒼天，榮枯何太速。
凌晨眠霜林，餘芳猶五六。
不厭終日看，尚可供詩目。